Source: https://kuria-birosag.hu/hu/sajto/veszelyhelyzet-ideje-alatt-folyamatosan-mukodott-kuria-polgari-kollegiuma
Timestamp: 2020-08-15 08:32:31+00:00

Document:
A veszélyhelyzet ideje alatt is folyamatosan működött a Kúria Polgári Kollégiuma | Kúria
A veszélyhelyzet ideje alatt is folyamatosan működött a Kúria Polgári Kollégiuma
A koronavírus miatt elrendelt veszélyhelyzet ideje alatt is folyamatos volt a Kúria Polgári Kollégiumának működése – nyilatkozta az Inforádiónak a Kúria Polgári Kollégiumának vezetéséért is felelős elnökhelyettese. Böszörményiné dr. Kovács Katalin a Paragrafus című műsornak adott interjújában, 2020. július 16-án elmondta, a Kollégium ebben a félévben közel ugyanannyi ügyet fejezett be, mint az előző év hasonló időszakában.
Kiemelte ugyanakkor, hogy a veszélyhelyzet ideje alatt tíz százalékos ügyérkezés csökkenést tapasztaltak, valamint azt, hogy ebben az időszakban kevesebb, mint tíz esetben kérték a felek tárgyalás tartását. Az elnökhelyettes beszámolt arról is, hogy a jogszabályi változásoknak köszönhetően a jövőben is engedélyezhető az otthoni munkavégzés igazságügyi alkalmazottaknak.
Az elnökhelyettes ismertette továbbá annak a joggyakorlat-elemző csoportnak a tevékenységét, amely a keresetlevelek visszautasításának gyakorlatát vizsgálta. Elmondta, hogy jogalkotói szándék van az eljárási szabályok egyszerűsítésére.
A Kúria kizárólag a jogszabályoknak van alárendelve és azokat az Alaptörvényben foglaltaknak megfelelően kell alkalmaznia – hangsúlyozta Böszörményiné dr. Kovács Katalin a sajtóban „gyöngyöspatai ügyként” ismert perben hozott döntéssel összefüggésben. Rámutatott, a legfőbb bírói fórum eljáró tanácsa a törvényi rendelkezések értelmében kizárólag azokat a kérdéseket vizsgálhatta, amelyeket a felülvizsgálati kérelem tartalmazott. A felülvizsgálati kérelmet benyújtó fél a jogsértés megállapítását, az egyetemleges kötelezettség kérdését nem kifogásolta és nem kérték az elévülés kérdésének vizsgálatát.

References: Kúria 
 Kúria

 Kúria 
 Kúria 
 Kúria 
 Kúria